**ŪKININKŲ ŪKIŲ REGISTRAS**

Žemės ūkio subjektų registrų skyrius, administruodamas Ūkininkų ūkių registrą (toliau – registras), užtikrina jo funkcionavimą, plėtrą ir informacijos pateikimą naudotojams, apibendrina ir analizuoja surinktus registro duomenis.

Registro duomenimis, Lietuvoje 2019 m. sausio 1 d. buvo registruota 115 819 ūkininkų ūkių (toliau – ūkis): iš jų – 70 389 yra įregistravę ūkininkai vyrai, o 45 430 ­– ūkininkės moterys. Ūkininkų valdomas bendras žemės plotas sudarė 1 219 920,30 ha, vidutinis ūkio dydis – 10,53ha. 2019 m. sausio 1 d. duomenimis, palyginti su 2018 m. liepos 1 d., Lietuvoje ūkių skaičius sumažėjo 4 231 ūkiu.

**Ūkių skaičius (vnt.) / Number of farms**

Per 2018 m. II pusmetį ūkių skaičius mažėjo visose apskrityse. Ūkių daugiausiai sumažėjo Kauno apskrityje (719 ūkių), mažiausiai – Telšių apskrityje (117 ūkių).

Per 2018 m. II pusmetį vidutinis ūkio dydis padidėjo nedaug: nuo 10,41 iki 10,53 ha.

**Vidutinis ūkio dydis, ha / Average farm size, ha**

Vidutinis ūkio dydis didėjo Marijampolės, Panevėžio, Šiaulių apskrityse, mažėjo Alytaus, Utenos, Vilniaus apskritye. Labiausiai vidutinis ūkio dydis padidėjo Šiaulių apskrityje (+4,45 ha), labiausiai sumažėjo Vilniaus paskrityje (-1,11 ha).

Ūkininkų pasiskirstymas pagal lytį yra toks: didesnę dalį sudaro vyrai – 60,8 proc., moterų – 39,2 proc.

**Ūkių skaičius (vnt.) pagal ūkį įregistravusio asmens lytį / Number of farmers by gender 2019-01-01**

Vertinant ūkius pagal juose ūkininkaujančių asmenų amžių, per 2018 m. II pusmetį situacija nedaug pasikeitė: 2018 m. liepos 1 d. 50 proc. bendro ūkių skaičiaus sudarė ūkiai, kuriuose ūkininkauja asmenys nuo 40 iki 65 metų, 15 proc. ­– vadinamieji jaunieji ūkininkai, t. y. asmenys iki 40 metų amžiaus, 35 proc. – vyresni nei 65 m. ūkininkai.

Nuo šių metų pasikeitė ūkininkų skirstymas į amžiaus grupes – 65 m. amžiaus riba pakeista į aktualų išėjimo į pensiją amžių. 2019 m. sausio 1 d. dauguma ūkininkų (46 proc.) – asmenys nuo 40 m. iki pensinio amžiaus, 39 proc. ūkininkų yra pensinio amžiaus, jaunųjų ūkininkų mažuma – 15 proc.

**Ūkininkų pasiskirstymas pagal amžių / Farmer distribution by age groups**

**2019-01-01**

Nuo 2018 m. liepos 1 d. iki 2019 m. sausio 1 d. jaunųjų ūkininkų, t. y. asmenų iki 40 m. amžiaus, skaičius visose savivaldybėse sumažėjo 546 ūkininkais – labiausiai Telšių ir Vilniaus apskrityse, t. y. 88 ir 90.

**Jaunųjų ūkininkų skaičius (vnt.) pagal apskritis /Number of young farmers by county**

**2018-07-01–2019-01-01**

Per 2018 m. II pusmetį gerokai sumažėjo ūkių, kuriuose ūkininkaujama su partneriais: 2019 m. sausio 1 d. registro duomenimis, ūkininkų, turinčių partnerių, buvo 9 031, per pusmetį jų skaičius sumažėjo 743. Bendras ūkiuose nurodytų partnerių skaičius siekia 8 524.

**Ūkininkai su partneriais (vnt.) / Farmers with partners 2018-07-01**–**2019-01-01**

2019 m. sausio 1 d. duomenimis, ūkių paskirstymas pagal plėtojamos pagrindinės ekonominės veiklos rūšis yra toks: 61 proc. ūkių plėtojamas mišrus žemės ūkis, 29 proc. – augalininkystė, 7 proc. – gyvulininkystė, 2 proc. – alternatyvi žemės ūkiui veikla, 1 proc. – miškininkystė, 0,28 proc. – žemės ūkiui būdingų paslaugų veikla, 0,1 proc. – žuvininkystė.

2019 m. sausio 1 d. duomenimis, daugiausia dirbama buvo ūkininkams nuosavybės arba įregistruotos Nekilnojamojo turto registre (toliau – NTR) nuomos (panaudos) teise priklausanti ūkių žemė, t. y. 92 proc. (976 970,80 ha). Iš privačių asmenų nuomojamos pagal neįregistruotas NTR nuomos (panaudos) sutartis žemės dalis sudarė 5 proc. (55 969,79 ha), iš valstybės nuomojamos žemės dalis – 3 proc. (30 904,50 ha) visos ūkininkų naudojamos žemės.

**Ūkių žemės ūkio paskirties** **žemė pagal valdymo teisę /**

**Farms‘ land area by ownership**

**2019-01-01**

Ūkininkų naudojamos žemės struktūra pagal paskirtį nedaug pasikeitė. 2019 m. sausio 1 d. duomenimis, didžiausią dalį ūkio užima žemės ūkio paskirties žemė, t. y. 88 proc. (89 proc. 2018 m. liepos 1 d.), 7 proc. – miškai (10 proc. 2018 m. liepos 1 d.), 1 proc. – vanduo (1 proc. 2018 m. liepos 1 d.) ir 4 proc. kita žemė.

**Ūkiuose naudojamos žemės struktūra pagal paskirtį /**

**Farms‘ land structure by land purpose**

**2019-01-01**

Lietuvoje, 2019 m. sausio 1 d. duomenimis, vyrauja ūkiai, kurių plotas yra nuo 1 iki 5 ha, tai sudaro 33 proc. visų ūkininkų ūkių skaičiaus. 28 proc. sudaro ūkiai, kurių plotas yra iki 1 ha, 16 proc. – ūkiai, kurių plotas 5–10 ha. Mažiausia stambių ūkių: ūkiai, kurių plotas 150–200 ha, sudaro 0,29 proc., 200–300 ha – 0,28 proc., 300–500 ha – 0,16 proc., virš 500 ha – 0,05 proc.